גם השנה כמו בשנה שעברה וקודמתה, נציגות מכובדת של האקדמיה לעיצוב ואמנות "בצלאל" הולכת לככב בתערוכת העיצוב Salone Internazionale del Mobile שתיערך חודש הבא במילאנו. 45 סטודנטים מהמחלקה לעיצוב תעשייתי ומהתכנית לתואר שני בעיצוב, יציגו את פרי יצירתם בתערוכה שתקרא "דיזיין בוננזה" החושפת את תהליכי עבודתם המורכבים והשכלתניים שעומדים בבסיסו של כל חפץ. משמעות השם, אם תהיתם, קשורה לחציבת זהב באזור האיכותי של המחצב ומעידה באופן מטפורי על המחקר המעמיק של הסטודנטים מהעפר ועד המתכת היקרה. תערוכה זו חושפת את החיפוש של הסטודנטים אחר צורה, חומר ופונקציה חדשים שמגרים את הדמיון. אוצרים: פרופ' עזרי טרזי, חיים פרנס, גלית שבו.
19  22 באפריל. רובע למברטה, ויה מסימיאנו 6, מילאנו.
מי מאיתנו לא אוהב להציץ לבתים של אחרים ולראות צורות מגורים אחרות? בכל שנה תל אביב וירושלים מספקות לנו את יצר המציצנות הזה כחלק מפרויקט כלל עולמי "בתים מבפנים" שמצליח לסחוף אחריו אלפי מבקרים סקרנים. כעת, גם המועצה האזורית שוהם מצטרפת לרשימה. בסוף השבוע הקרוב אמנים ומעצבים שמתגוררים ופועלים בישוב יפתחו את ביתם לקהל תחת הסלוגן "פותחים דלת לאמנות". במסגרת פרויקט זה, יוכלו המבקרים גם לרכוש על הדרך מתנות פסח אותנטיות ומקוריות. בין האמנים המשתתפים סטודיו "אישפח" המציע רהיטים שימושיים ממוחזרים מחלקי רכב ישנים, סאלי גלבוע פריטים מנייר, "מתנה שהיא ברכה" מתנות ופיצ'פקעס. חלק מהאמנים יקיימו סדנאות יצירה ופעילות מיוחדת למבקרים ולילדים.
23  24 במרץ, שוהם.
בזמן שחנויות שונות ברחוב ירמיהו בתל אביב כמו מסעדת "עדנה" האגדית, "סודוך" וגלידריית "איגלו" נסגרות בזו אחר זו, נפתחת לה באותו רחוב Virgil art & design, חנות חדשה לעיצוב, אקססוריז ופרטי ריהוט לבית. מדובר בחנות קטנה, או אם תרצו שכונתית שמציעה כלי הגשה ואירוח, תיבות, פמוטים, פרחים מלאכותיים, גופי תאורה שולחניים, נרות, פסלונים ועוד. בעלת החנות וירג'יל אזולאי, היא בוגרת בית ספר לאומנויות "מחטנו" בצרפת המתמחה בעיצוב פנים, ציור, פיסול, עיצוב רהיטים ואביזרים לבית. אם השם נשמע לכם מוכר זה משום שהסטודיו הקודם של אזולאי שכן בשכונת פלורנטין בתל אביב, בו ציירה ועיצבה פריטים שונים עבור לקוחות פרטיים וחנויות מוכרות. במקום החדש שלה בצפון תל אביב ניתן להשיג גם ציורים שהיא מכינה בהזמנה לפי מידות ובנוסף גם שירות של הום סטיילינג בבית הלקוח.
מחירים לדוגמה: פמוט שולחן שנדלייר קריסטל 1,890 שקלים; סט זוגי מכסף לחיתוך עוגה 219 שקלים; בוקט פרחים "פאני" 64 שקלים. Virgil art & design - ירמיהו 36, תל אביב.
מכירה מיוחדת של מתנות ואקססוריז ב"פנטהאוז אקססוריז מרקט"
שלישיית גיגיות פח דקורטיביות: 200 שקלים ב"פנטהאוז אקססוריז מרקט"
לרגל חג המתנות וטרפת הקניות תיערך במחלקת האקססוריז של חנות העיצוב "פנטהאוז- יפו" מכירת סוף שבוע מיוחדת של הנחות על מתנות, כלים, ומגוון אביזרי דקורציה בסגנון פרובנס. במכירה זו ייקחו חלק השחקנית, דוגמנית, מגישה רונית יודקביץ, שגם עוסקת באמנות וציוריה יימכרו גם כן, סיוון שטרנבך תציע ממבחר כלי הקרמיקה היצירתיים שלה, אופיר קסלר עם שטיחי בוטיק ומותג הטקסטיל "רמלי'ס" יפגין נוכחות גם כן. חובבי המתוקים יוכלו ליהנות על הדרך גם משוקולד הבוטיק של סיגל עבודי.
מחירים לדוגמה: שלישיית גיגיות פח דקורטיביות: 200 שקלים; תיבות וקופסאות עץ מיושן עם חותמות: 350 שקלים; כריות פשתן: 400 שקלים; מבשמי ארונות: החל מ-110 שקלים.
חמישי (22 במרץ) 9:30  19:00, שישי (23 במרץ) 9:30  15:00. אקססוריז מרקט בפנטהאוז יפו, שלבים 14 (מול אצטדיון בלומפילד).
מוצרי החשמל המעוצבים של המותג האיטלקי Ariston, זוכים לבית חדש בישראל הודות ליבואן קבוצת ח.י. חדר תצוגה בעיצוב אריאלה שניאור שייפתח ביום שלישי הקרוב (20 במרץ) וישתרע על 170 מ"ר. הרעיון העיצובי מבוסס על תפיסה אירופאית המציעה ללקוח חדרי תצוגה של מטבחים הכוללים מוצרי חשמל למכירה ולא רק כתצוגת התרשמות. כפועל יוצא מכך, מירב רכישות מוצרי החשמל באירופה נעשות במעמד רכישת המטבח, ולא בחנויות החשמל כפי שנהוג בארץ. בין המוצרים של האיטלקי נמנים מכונות ומייבשי כביסה, מדיחי כלים, תנורים, כיריים, מיקרוגלים ועוד, הניחנים במראה מוקפד ופיין שתורם לעיצוב הכללי של הבית ולא כזה שממהרים להצניע בתוך הארון.
מחירים לדוגמה: תנור בנוי: 4,250 שקלים; כיריים: 3,350 שקלים; מכונת אספרסו מובנית: 7,950 שקלים.
Ariston, הסדנאות 10, הרצליה פיתוח.